Papersnake/gushiwen huggingface dataset:
舟中望马厩庙山
胡缘（清代）

雅山之北案山南，翠阜隆起瞰澄潭。虽无洞壑深窈窕，平田遥望堆晴岚。

图经地志均失载，马厩名因野庙在。当年遵海岂至此，或因女吴通行李。

簟茀南来骑似云，高冈亦散紫骝群。后来秦皇鞭石时，指挥列嶂如市儿。

尔独倔强遁荒野，不随九峰环卫海东陲。作诗吊古增惆怅，芥子须弥无定相。

苦忆牛山陨涕人，齐女思归长北望。
题理斋爱吟草 其四
吴玉纶（清代）

碧鸡金马助挥毫，牧宰频年意兴豪。应有忠魂留昔岭，飞仙倡和五云高。
海棠
陆游（宋代）

蜀地名花擅古今，一枝气可压千林。
讥弹更到无香处，常恨人言太刻深。
即事
释函可（明代）

山中才拆此封书，忆别经今一岁馀。路到穷时天更远，力当尽后计偏疏。

青衫无分常披雪，白发何人独倚闾。翘望章江云缥缈，春风何事更踌蹰。
雨中汎舟闻座客琵琶
陆深（明代）

兰舟急雨横银塘，水芳沙鸟滋暮凉。烟云弥望接蜃气，楼阁失地含龙光。

于时披襟坐盘薄，爱听潇淅鸣舷艎。座中有客偏好事，独把琵琶临醉乡。

一拢一撚有古意，欲弹未弹先断肠。四弦嘈嘈乍入手，似与风雨随低昂。

曾传青衫泣司马，岂是紫塞啼王嫱。孤臣忠愤重离别，壮士感激多慨慷。

鹍弦铁拨世希有，此曲杳眇尤难当。谁裁无价紫桫椤，乃有双盘金凤凰。

我生两耳才具足，妙解那得如中郎。老怀政尔苦冰炭，试遣陶写凭消详。

须臾返棹更东下，云物一空江水长。
寄韩涧泉
周文璞（宋代）

穷冬孤陋只书痴，肯为凶荒强忍饥。
师友渊源似公者，舆台贫贱亦安之。
人来山县犹须债，雨映茅檐但要诗。
欲诣楼居无逸步，要从老手化神奇。
次韵陈中玉大卿见赠 其二
李纲（宋代）

漂泊干戈行路尘，端知奔命为巫臣。德同蘧瑗知舒卷，时在庄周有屈伸。

皂盖朱幡多旧爱，石渠东观正当人。未将老手司文翰，且赋新诗泣鬼神。

淮浦追寻三改甲，天涯相遇两闲身。中兴作颂须元结，瑞国当为一角麟。
孟夏二日通判太博惠庭花二十枝云是手植因以
梅尧臣（宋代）

前日已春尽，夏卉抽嫩青。
唯君所植花，余红犹满庭。
常惜畏景逼，赠未及飘零。
欲插为之醉，但惭发星星。
哀太仓龚生肩吾 其二
张九钺（清代）

名场不惜拔蝥弧，经史填胸得气粗。一卷丹黄樊绍述，平生名气庾肩吾。

曾倾美酝看余饮，不道雄谭失子孤。扑枣贳裘歌散尽，章江风雨夜模糊。
寄愿毒果
释居简（宋代）

毒果才登灵鹫峰，南山马群为一空。鹫峰亦复无所容，寂寥风味南山同。

聋人有耳固不聪，双眼复随双耳聋。苞苴公行丧真风，祝鮀之佞为正宗。

有生穷极变则通，公无留滞蒿蓬中。行看劲气嘘长虹，拈出死蛇为活龙。
九城寻山水
薛曜（唐代）

菊浦桃源瞰九城，鸾歌凤啸忽将迎。千岩杂树云霞色，

百道流泉风雨声。上客由来轩盖重，幽人自觉薜萝轻。

疑是昔年栖息地，山中日暮有馀情。
钱塘旧游
黄庭坚（宋代）

薄宦飘然笑漫郎，瑟洲花草弄幽芳。
莫教景物添春色，转觉山川是异乡。
南北峰岩空入梦，短长亭舍自相望。
湖边山寺清明後，相见兰开禊水香。
将渡江就道过刘映薇寓次小集
郭之奇（明代）

蓬飞俱作异乡身，能酌清樽感故人。入世孤容分我拙，论心端合向君真。

各言此子宜丘壑，同叹于时少筏津。酒醒明朝仍两地，驰驱漂泊总沾巾。
南海庙
方信孺（宋代）

官阙参差海上开，吐吞波浪起风雷。
英灵万古无宗社，奚丑区区何足摧。
古槐卧荫
郑珍（清代）

何年植斯树，意本取怀人。与世留清荫，逃虚卧古春。

藤输贪樾美，瘿枕得凉新。扰扰劳生梦，槐宫此悟真。
五月一日诸文士载酒邀泛江上颇具声乐
区大相（明代）

逢辰移桂棹，命赏接蒲觞。岸挟潮声上，江连雨色凉。

兰香馀晚沐，莲唱倚新妆。已幸同舟载，休歌水一方。
对月六首
白玉蟾（宋代）

山似愁眉烟画翠，月如醉眼晕生红。
鹤雏踏碎芙蓉影，酒思诗情渺碧空。
次韵谢王粟秀才四首
项安世（宋代）

掩关饱黑甜，屏迹慕鸟有。
何心望披拂，注意及衰朽。
劳君催魏徒，过我沮溺耦。
拜手把瓜桃，扪胸愧箕斗。
诗一首
李壁（宋代）

沙上翩翩两白鸥，西风想见芰荷秋。
晚来十幅冰纨净，断取潇湘一片愁。
马嵬
崔道融（唐代）

万乘凄凉蜀路归，眼前朱翠与心违。

重华不是风流主，湘水犹传泣二妃。
腊月二十五日偶忆孟浩然白发催年老青阳逼岁
舒岳祥（宋代）

归梦涉远道，青山非故庐。
岁时筋力减，日夜鬓毛疏。
且免编民役，休论邸报除。
百年余二老，莫遣寸阴虚。
郊庙歌辞。周郊祀乐章。感顺乐
佚名（唐代）

明君陈大礼，展币祀圆丘。雅乐声齐发，祥云色正浮。
彭泽怀古
黄彦平（宋代）

人言宁饮建业水，陶公不污彭法米。
淳耀之烈当未渝，义熙之政何如此。
不能先驱净蝼蚁，忍傍车轮攀獭尾。
已荒松菊赋归来，颇著文章申已志。
少题正朔多岁时，此志会须来者知。
羲皇上人乐复乐，晋室遗民悲莫悲。
代青楼观内家葬
沈一贯（明代）

主恩挥涕湿朝霞，摇落西风素柰花。
犹记绿鬟初覆额，相将女伴选良家。
庆云八咏 其八 曲径云封
成鹫（清代）

山前山后更藏山，石路云深户不关。却恐云随风雨去，独留曲径待僧还。
次韵答张迪功坐上见贻张将赴南都任二首
陈与义（宋代）

千首能轻万户侯，诵君佳句解人忧。
梦阑尘里功名晚，笑罢尊人岁月流。
世事无穷悲客子，梅花欲动忆吾州。
明朝又作河梁别，莫负平生马少游。
幺凤还 其一
屈大均（明代）

七夕今何夕，穿针笑未閒。画楼兼有喜，幺凤得生还。

影挂红帘外，香收绿翅间。美人依旧主，得意任回环。
句
白逊（宋代）

上清宫殿与云齐，六六峰朝万岭低。
倒犯 夹钟商赠黄复庵
吴文英（宋代）

茂苑、共莺花醉吟，岁华如许。江湖夜雨。传书问、雁多幽阻。

清溪上，惯来往扁舟、轻如羽。到兴懒归来，玉冷耕云圃。

按琼箫，赋金缕。

回首词场，动地声名，春雷初启户。枕水卧漱石，数间屋，梅一坞。

待共结、良朋侣。载清尊、随花追野步。要未若城南，分取溪隈住。

昼长看柳舞。
久雨
张嵲（宋代）

秋末结层阴，风雨连岁暮。
寒空暗霏微，旷野流云雾。
居人蔽蓬茅，行子悲道路。
纷纷天地间，剧易随所务。
独有掩关人，存真唯内顾。
和李提举山宫梅
曹勋（宋代）

客中乍喜暄风回，徐行东郭嘉惟梅。萧萧千竿缭秀色，粲粲万玉明芳蕤。

海山飞仙堕萼绿，珠珰缟袂令人疑。须臾四山下倒景，华姿照眼无纤疵。

主人才气世所知，意谓澹坐徒尔为。杯槃错落光陆离，与客揖此玉一围。

锵然韵语压邹枚，清思彻骨歌无归。它时尚容嗣此赏，冠巾乱插无迎随。
次韵答罗鄂州二首
项安世（宋代）

相望才信宿，一出尚徘徊。
谁谓坚高处，真成竭蹶来。
人情伤蹭蹬，学力讳迟回。
欲火焚林去，如何水一杯。
萧氏石冈十景诗为省身赋 其四 梁家潭
杨士奇（明代）

江流汇为潭，其下深无极。时有云雾兴，疑是蛟龙宅。
石头城和王宁翁韵
柴望（宋代）

怀乡吊古易伤心，绝顶危亭共客临。
朝市曾经兵火后，山川转觉树云深。
百年歌舞空台沼，六代豪华漫陆沉。
惟有乱鸦归去晚，夕阳无限暮城阴。
留别鲤南四弟
曹家达（清代）

天涯芳草几行迹，江上青山无限情。他日登高苦相忆，别风淮雨满江城。
句
赵崇嶓（宋代）

汉月通江白，秦云入塞黄。
金谷园落花
李建勋（唐代）

愁见清明后，纷纷盖地红。惜看难过日，自落不因风。

蝶散馀香在，莺啼半树空。堪悲一尊酒，从此似西东。
檥舟当利口待风累日怀寄城中朋游二首之一
贺铸（宋代）

一叶寄津口，怒涛安可乘。
朝风占酒旆，夜爨乞渔灯。
牛渚逢新月，秦淮想结冰。
故人它夕梦，歌吹满金陵。
同声歌
张衡（两汉）

邂逅承际会，得充君后房。
情好新交接，恐栗若探汤。
不才勉自竭，贱妾职所当。
绸缪主中馈，奉礼助蒸尝。
思为莞蒻席，在下蔽匡床。
愿为罗衾帱，在上卫风霜。
洒扫清枕席，鞮芬以狄香。
重户结金扃，高下华灯光。
衣解巾粉御，列图陈枕张。
素女为我师，仪态盈万方。
众夫希所见，天老教轩皇。
乐莫斯夜乐，没齿焉可忘。
偈颂一百零三首 其八十六
释月涧（宋代）

当年竺国此时节，净饭王宫生悉达。老倒云门棒头短，千古万古为妖孽。
石桥
章凭（宋代）

昔闻天台山，方广寺尤胜。石梁元自成，茶花随所应。

见此绝世踪，嗟我拘三乘。更听寒泉声，不独发清兴。
偕同人上韬光寺观春霭
王季珠（清代）

精气华光泄一胎，松篁绿霭拥楼台。山灵自写新图画，高向天空张挂来。
旅泊
安绍芳（明代）

秋尽仍为客，江寒独系舟。微霜下木叶，远火露苹洲。

无那风前雁，偏生枕上愁。孤帆明更发，何处复淹留。
次韵李大著春日杂诗十首 其十
喻良能（宋代）

二载违枌社，全家客帝都。浊醪充上顿，清俸付中厨。

亲老唯须养，皇恩讵敢孤。逍遥处山泽，未忍学仙臞。
赋得云机
谢与思（明代）

朝来云气傍危楼，少妇开帘结远愁。近得仙郎教玉笛，一声声似怨清秋。
送蔡监丞赴高邮
张弋（宋代）

城古似盘盂，荣分刺史符。
夏新看藕叶，夜久见蠙珠。
吏过朱方接，山从邵伯无。
文游遗迹在，民俗易相孚。
送人之轧溪兼简王十二秀才
郯韶（元代）

不见草堂枫树西，春云杂树晚相迷。白沙今夜柴门月，又逐青山过轧溪。
祗役道中二首
宋祁（宋代）

濩落无容物，嵚碕可笑人。
唯当荷农笠，不称荐华绅。
宦味真缰锁，生涯累水薪。
穷途计安出，祗是有沾巾。
游曲水园和景仁
韩维（宋代）

楼峻城千堞，堤长竹万竿。
草芽生戢戢，花蕊落漫漫。
走笔狂吟放，扶筇醉步跚。
屡回宜舞袖，甘著堕游冠。
野来来窥坐，沙禽不避观。
两行桃艳暖，一道柳阴寒。
纵棹非寻戴，掀车免次栾。
官曹嗟倥偬，农事闵艰难。
急景三春好，浮生几日欢。
康强直行乐，此兴不应兰。
暮春书事二首 其一
瞿佑（元代）

过墙新竹翠交加，绿树阴阴噪乳鸦。花到酴醾香结局，鸟鸣鶗鴂客思家。

煮茶汤沸风声转，梦草诗成日影斜。零落残红青子满，渐看金弹熟枇杷。
赤山院
陈光世（明代）

旧时罗浮月，今在赤山前。鬼定仍吹火，官廉省度钱。

逢人閒昼话，无事伴经眠。若问黄梅会，青牛下九天。
雪二首
李石（宋代）

客宦成分戍，人谁笑牧蛮。
三碉横塞外，两涧拆云间。
鸟与花争树，春随雪入山。
功名成索寞，何以慰亲颜。
偈颂一百三十六首
释惟一（宋代）

细不可减，大无以加。
近在眼睫，远过天涯。
是著即错，拟之又差。
缺齿老胡会不得，空携只履返流沙。
残暑招客
白居易（唐代）

云截山腰断，风驱雨脚回。早阴江上散，残热日中来。

却取生衣著，重拈竹簟开。谁能淘晚热，闲饮两三杯。
高峰寺
钱协（宋代）

苒苒郡城东，穿云入几重。已穷难上路，才到最高峰。

竹老龙孙瘦，泉甘马酒浓。何当来漱石，安稳饱疏慵。
绍兴享先农十一首
佚名（隋代）

羽毛干戚，张弛则殊。
进旅退旅，匪棘匪舒。
长相思
王之道（宋代）

天四垂。山四围。山色天容入坐帷。清风吹我衣。

湖水东，江水西。东去西来无尽期。不如君共伊。
溪山堂次韵
韩元吉（宋代）

幽人谁与娱，作堂面溪湾。
堂中有山色，朝暮来云间。
正作杜老狂，颇异韩子奸。
超然物外景，便觉非人寰。
登临得遐瞩，似破天壤悭。
诗成隐几笑，溪山亦开颜。
缭绕明镜中，参差峨髻鬟。
苦无俗客语，但闻鸟间关。
出门曳藜杖，高辕不容攀。
赖有此往还。虚名两蜗角，
自斗触与蛮。时平众贤聚，
君胡得长閒。会从车骑出，
勒石燕然山。正恐万里涂，
秋胡诗
释文珦（宋代）

洁妇与秋胡，以礼成配匹。
毕结方五朝，秋胡事行役。
道涂既云远，年运亦易徂。
日月迭相代，五回见荣枯。
秋胡仁侯邦，音尘久疏绝。
誓言奉姑嫜，秋霜拟贞洁。
春日行采桑，援柯向前林。
秋胡倏来归，相逢赠黄金。
重义不受金，采采实筐篚。
归来见夫婿，乃是赠金子。
苦辞让其諐，投身入渊死。
岂是不爱身，示心如此水。
太皇太后挽诗 其二
王炎（宋代）

离日升黄道，帘中出玉音。位高踰薄窦，德盛掩姜任。

七纪哀荣备，三宫爱慕深。补天生万物，何以答仁心。
耳聩二首
陆文圭（元代）

几年本分做家公，虽是凝顽幸不聋。
何必张皇惊轩暗，更须辛苦望樊龙。
湿窗暗想催花雨，开户遥知戛竹风。
间夜何其将夜半，元来野寺已鸣钟。
题檐蔔
黄杞（宋代）

春花狼藉馀，六出浄烦热。
衲衣凝夜禅，香散深林月。
闻明上人逝寄友人
李远（唐代）

萧寺曾过最上方，碧桐浓叶覆西廊。游人缥缈红衣乱，

座客从容白日长。别后旋成庄叟梦，书来忽报惠休亡。

他时若更相随去，只是含酸对影堂。
端砚铭
郑魁（宋代）

仙翁种玉芝，耕得紫玻璃。
磨出海鲸血，声成天马蹄。
润应通月窟，洗合就云溪。
常恐魍魉夺，山行亦自摧。
广东秋教致语口号
洪适（宋代）

八月师田不失时，武蜂赳赳震雕题。耳批秋竹图骐骥，锋莹朝霜拭鸊鹈。

连率名高方叔后，外台志与范滂齐。向来佩犊潢池子，一一腰镰走稻畦。
和洞霄宫丹泉酒韵
吴景奎（元代）

戋戋碧窦出平冈，冷漱云根贮玉浆。掷米化丹沦石髓，酿泉为酒沁霞光。

铜盘清露承天迥，金勺黄流灌地香。得似仙家风月好，手分麟脯引杯长。
舟次回龙镇即景
吴捷（明代）

波光万顷秋，层石枕江流。野鸟窥人笑，山花解客愁。

晴云开紫阁，岩树架青楼。唱晚渔歌乱，相期结胜游。
爱日二章章十句
湛若水（明代）

瞻彼爱日，实慰我心。自我室处，天光下临。我行千里，弥月霾阴。

天夫痡矣，修途阻深。我行不辰，昊天何心。

爱日熙熙，实系我思。于盘之子，尔暄尔曦。自我弥旬，风雨凄凄。

我心忧矣，阻于涂泥。实命不偶，昊天何私。
新筑山亭戏作
陆游（宋代）

危槛凌风出半空，怪奇造化欲无功。
天垂缭白萦青外，人在纷红骇绿中。
日月匆匆双转毂，古今杳杳一飞鸿。
酒酣独卧林间石，未许尘寰识此翁。
闵雨
张嵲（宋代）

映空终日但如丝，安得垂檐似绠縻。
须作深秋霜雨想，要无遗恨俗晴时。
寄朱野翁兼简月观陈同年应子
黎廷瑞（宋代）

相逢淮楚各凄凉，笑杀三生杜牧狂。
万树莺花春对酒，一灯风雨夜连床。
停云渺渺思何极，大块茫茫梦正长。
若见元龙相借问，为言归去学耕桑。
东晋泰宁三年墓砖铭
佚名（魏晋）

吉且阳，宜侯王。
洞仙歌
赵庆熹（清代）

嫩凉如水，记新秋池馆。向晚桐阴画帘卷，正银灯初上，掩过屏山，人静也，有个黄昏坐惯。

玉箫何处去，良夜沉沉，花影黄阶兔华满。深院起微风、一点凉萤，自飞上、白罗团扇。

看杨柳梢头月趖西，尽把冷阑干、和衣靠暖。
用前韵寄商老
吕本中（宋代）

先生昔据道玄峰，咳唾珠玉家为空。只今江西二三子，可到元和六七公。

双鬓只期他日白，千花犹是去年红。须君吸尽西江水，不假扶摇万里风。
题折枝翎毛四首 其四 梅花翠禽
杨荣（明代）

翡翠丛深雪霁迟，一枝冷蕊斗琼肌。十年不到罗浮洞，又是参横月落时。
前过京口银山得诗二句而未就乃续成之
全祖望（清代）

庙中雷震蕲王鼓，岸口灰飞老兀魂。闻道金山但坐啸，曾无风鹤共追奔。
九月
王炎（宋代）

僻远无来客，尪羸厌久生。拥炉便独坐，扶杖懒徐行。

中岁失怙恃，晚年无弟兄。绝知来日短，万事可忘情。
桃根接梅
陈绎（宋代）

未见东风著小桃，先看蓓蕾绽红椒。种从王母来时度，魂向罗浮梦里招。

妙夺天香回造化，巧将雪色补娇娆。一声铁笛春归也，回首秦源道路遥。
维夫君兮桂舟一首送梁正受归汶阳
晁补之（宋代）

维君兮桂舟，酌余酒兮揽君留。
君何为兮此野，菊菲菲兮蜨下。
韡韡兮煌煌，烂金敷兮袭余堂。
茱萸兮芙蓉，众芳越兮乱五风。
饥咀兮灵芝，君歌乐兮余和之。
日下兮野阴，澹忘归兮中林。
橘栋兮梅宇，纷琼茅兮被南荣。
白羽兮黑翮，邀仙人兮语此文。
余高驰兮世之外，君猋举兮先余至。
襟带兮东方旦，争门兮汶之阳。
大野兮始波，翔鶬鹳兮嘷鴐鹅。
群宿兮迷址，旅食兮殚穗。
霜肃肃兮叶方下，君欲济兮淹回。
水信道兮躞蹀，冠如箕兮带长铗。
里千室兮士一喙，余不善兮纷余谇。
世谓折扬好兮，余白雪而莫知弃。
火布而以为垢兮，胡不浣炎而振之。
彼镆邪而能言兮，工谓余以不祥。
聊逍遥而挫鋭兮，蒙黯黮而益光。
次韵酬率翁
方岳（宋代）

戍楼梦不到中州，杜牧新愁亦倦游。
留得荷锄双手在，山寒芋栗要人收。
饮城西赠金乡宰韩宗恕
晁补之（宋代）

大夫盘中定州盏，三举檐花舞凌乱。
请君行盏且莫稽，为君起凌饮城西。
城西古道如涧深，东风吹沙不见林。
虚堂更觉野原阔，榆柳浩浩波涛吟。
杂花一园来远道，两株江南梅更好。
樱桃已晚犹烂漫，百株如雪聊可绕。
常时东风无此寒，常时诸君无此闲。
且看瓶口似鱼贯，莫惜面文如缬斑。
大夫工为宋玉凌，思不能涯字无数。
秀才酷类东野贫，白屋青山愁曲身。
籍咸不肯羞北阮，主簿高材即仇览。
成诗午景已妍和，罢酒花开应更多。
山翁归不醉，当奈岘山何。
句
卞震（宋代）

茶香解睡磨铛煮，山色牵怀著屐登。
摸鱼儿·也何须
刘辰翁（宋代）

也何须、晴如那日，欣然且过江去。玄都纵有看花便，耿耿自羞前度。堪恨处。人道是，漫山先落坡翁句。东风绮语。但适意当前，来寻须赋，此土亦吾圃。海山石，犹记芙蓉城主。弹过飞种成土。是间便作仙客杏，谁与一栽千树。朝又暮。怅二十五年，临路花如故。人生自苦。只唤渡观桃，侵寻至此，世事奈何许。
骠骑行赠王建昌
高心夔（清代）

城南苍苍江涌日，烟芜一点飞黄出。西来气与月窟高，欲掩临湘八千匹。

昂藏甫络金缦胡，沫赭得非泑泽驹。盘筋当臆走四腕，悬瞳夹镜寒星珠。

竽梢磊荦腾青渠，猛士执靶怒有余。塞门横空见猎火，斗起嚼齿思先驱。

待御柔心还自惜，看人错莫伤精魄。天下骅骝嘶朔风，万里浮云蔽何益。

拔地回山歌对君，歌声詄荡排双戟。
南歌子（时方自佥厅会议催科，事罢即作此游）
姚述尧（宋代）

误入红莲幕，来依玉树丛。也将尘迹寄东风。忙里偷闲同到、此山中。

迥野韶华丽，晴岚秀色钟。凭高凝望倦扶筇。喜见今年和气、满南东。
岁暮度朋山岭登山庵追慕先人不胜悲怆因用杨敬夫韵
蒲寿宬（宋代）

岁寒霜露感，况复度高深。云木犹如此，苔矶不忍临。

溪流一线碧，门对两山岑。含涕危亭曲，遗言尚可寻。
东归拟再访吕所盘不果所盘有诗因次韵
丘葵（宋代）

何处啼鹃送落晖，江山信美不如归。
子期死矣今安有，元亮来兮昨已非。
世事悠悠春梦断，人才落落晓星稀。
白头老伴惟君在，安得相随绕树飞。
赋得含峰云
李世民（唐代）

翠楼含晓雾，莲峰带晚云。玉叶依岩聚，金枝触石分。

横天结阵影，逐吹起罗文。非复阳台下，空将惑楚君。
偈颂九十三首
释梵琮（宋代）

今朝当八月旦，衲僧眼亲手辨。
放出金刚前，射落天边雁。
蒸不熟，煮不烂。
捏不聚，拨不散。
解空不解深藏，惹得空中赞叹。
休赞叹，换却天下眼睛，
只消一个木梙。
五位颂
释慧晖（宋代）

偏中正，宝月团团金殿冷。
当明不犯暗抽身，回眸影转西山顶。
西兴驿 其一
缪梓（清代）

千家烟火接城闉，一角邮亭倚水滨。西去入吴东入越，岸旁多半唤船人。
送陈用中司训先生还汉中
茅大方（明代）

柳妥花殷食又寒，渭城歌断思漫漫。
万山入汉秦关险，孤栈连云蜀道难。
驴背寻诗春正好，蛾眉如画雨初干。
胜游归后添佳趣，为写新图寄我看。
次韵陈留闻莺
洪适（宋代）

恰恰啼莺马上听，凝云欲雨晓寒轻。满郊碧草皆春色，祇欠山光与水声。
雪夜茗会
王翰（唐代）

岁月忽云徂，倏尔值嘉令。轩裳谢东缠，蓬茅养清静。

溪合玄冰积，阶平白雪盛。时惟朋侪临，杖屦造门径。

开门延客入，拜揖须展敬。土炉火新炽，石鼎安欲正。

寒井方及深，清泠绝泥泞。奇茗畜时久，待此佳客命。

蝇声响不歇，蟹目乱无定。盏斝涤已洁，槃托拭更净。

咽沃肝肺清，漱袪齿牙病。坐觉昏睡除，言出清淡胜。

幸拜高轩临，愧乏珍馔饤。郑重弥明仙，聊为尽吟兴。
朱使君家诸郎将别十一韵
戴表元（宋代）

东南典藩材，朱户贤第一。
天生好儿郎，玉笋森六七。
俱能弄文翰，那教逾户室。
伯也秀英英，珊瑚映初日。
翁仲最似古，鼎鼐熊彪质。
叔季相和鸣，笙入钟磬出。
人言有阴德，我爱少仅术。
公退亦见容，老衰时自失。
官斯忽在眼，别语常促膝。
江湖芥舟小，岁月翎箭疾。
善保清明心，临岐莫轻怵。
再游
张镃（宋代）

晓日晴岗路未分，昔年钟磬隔林闻。
龙归古洞千岩雨，人卧空林半榻云。
异草灵苗交晚翠，野兰芳芷杂秋芬。
何时得似林中鹤，脱却鸡群友鹿群。
席上作
李商隐（唐代）

淡云轻雨拂高唐，玉殿秋来夜正长。

料得也应怜宋玉，一生惟事楚襄王。
忧患感叹二首
杨万里（宋代）

老去情怀已不胜，愁边灾患更相仍。
胸中莫著伤心事，东处销时西处生。
秋香欲开小醉而归
韩淲（宋代）

桂树水南香是花，高山还许著诗家。旋沽村酒乘秋思，一道冰溪浸两涯。
和刘与几悟昔
吴芾（宋代）

先生岂是傲当时，知向名场是识机。
扰扰半生蝴蝶梦，休休今日绿蓑衣。
笔端信有江山助，醉里从教日月飞。
应笑蘧生回首晚，才知四十九年非。
与元舆论诗而风雨骤至
郭祥正（宋代）

一作城头饮，重论别后诗。倏然云雨至，应有鬼神悲。

叙事公偏富，求声我最知。赓酬三百首，馀韵付咸池。
记东己父老言
陆游（宋代）

原上一缕云，水面数点雨。
夹衣己觉冷，秋令遽如许！行行适东己，父老可共语。
披衣出迎客，芋栗旋烹煮。
自言家近郊，生不识官府，甚爱问孝书，请学公勿拒。
我亦为欣然，开卷发端绪，讲说虽浅近，於子或有补。
耕荒两黄犊，庇身一茅宇，勉读庶人章，淳风可还古。
东湖留题 其一 玩鸥亭
黄裳（宋代）

水面浮沈聊自适，人心得丧便相疑。徘徊听我樽前唱，莫道机忘了不知。
相和歌辞。猛虎行
储光羲（唐代）

寒亦不忧雪，饥亦不食人。人血岂不甘，所恶伤明神。

太室为我宅，孟门为我邻。百兽为我膳，五龙为我宾。

蒙马一何威，浮江亦以仁。彩章耀朝日，牙爪雄武臣。

高云逐气浮，厚地随声振。君能贾馀勇，日夕长相亲。
听杜鹃思亡弟
邵雍（宋代）

尝忆去年初夏时，与尔同听杜鹃啼。杜鹃今年又复至，还是去年初夏时。

禽鸟亦知人意切，一声未绝一声悲。肠随此声既已断，魂逐此禽何处飞。
次洪内翰十月桃韵三首
裘万顷（宋代）

旧日骊山宫殿中，玉妃无数舞衫红。
只因归去蓬莱后，梦作寒花笑北风。
关山月
徐兰（清代）

城头一片秦时月，每到更深照黑河。马上万人齐仰首，不知乡思是谁多。
摸鱼儿·记年时
魏了翁（宋代）

记年时、三星明处。尊前携手相语。家山幸有瓜和芋。何苦投身官府。谁知道，尚随逐风华，为蜀分南土。依前廉取。便卷却旌麾，提将绣斧。天口笑应许。逢初度。从头要为君数。怕君惊落前箸。天东扶木三千丈，不照关河烟雨。谁砥柱。想造物生才，肯恁无分付。九州风露。待公等归来，为清天步。容我赋归去。
控巴台次韵
李訦（宋代）

翠岸红灯寄语，要自江南看来。
多景齐云楼下，当年使鷁招回。
登黄鹤楼
许虬（清代）

黄鹤仙人不少留，洲名鹦鹉更堪愁。三湘登眺还吾辈，千古江山独此楼。

汉口夕阳衔远岫，武昌寒郭浸春流。烧痕满地闲生感，回首烽烟野戍秋。

携壶凭槛塞云横，怀古荆门镇重兵。春柳久荒陶侃垒，寒潮直上吕蒙营。

沧桑尽付邯郸枕，烟月全销玉笛声。唯有芳洲春草色，年年还傍大江生。
虎丘
郑思肖（宋代）

何年海涌来，霹雳破地脉。裂透千仞深，嵌空削苍壁。

山润石乳甘，秋冷铁花碧。阖闾云空愁，银虎去无迹。

蛟龙镇奇险，拱护梵王宅。
庆清朝（追和郑毅夫及第后作）
王之道（宋代）

晓日彤墀，春风黄伞，天颜咫尺清光。恩袍初赐，一时玉质金相。济济满廷鹓鹭，月卿映、日尹星郎。鸣鞘绕，锦鞯归路，醉舞醒狂。

追随宝津琼苑，看穿花帽侧，拂柳鞭长。临流夹径，参差绿荫红芳。宴罢西城向晚，歌呼笑语溢平康。休相恼，争揭疏帘，半出新妆。
屯溪访故人
程永奇（宋代）

主人溪上宅，乌几屡曾凭。
山直西南向，田分上下层。
池鲜熟锦鲤，塘果致青菱。
此去重阳近，遥岑共一登。
春晚舟行三首
李弥逊（宋代）

融融春日觉身闲，急水浮舟下石湾。
此去知心唯杜宇，与君结伴老家山。
薪米偶不继戏书
陆游（宋代）

仕官不谐农失业，败屋萧萧书数箧。藜羹不糁未足嗟，爨灶无薪扫枯叶。

丈夫穷空自其分，饿死吾肩未尝胁。世间大有乞墦人，放翁笑汝骄妻妾。
秋江送别二首
王勃（唐代）

早是他乡值早秋，江亭明月带江流。
已觉逝川伤别念，复看津树隐离舟。

归舟归骑俨成行，江南江北互相望。
谁谓波澜才一水，已觉山川是两乡。
寄边上从事
黄滔（唐代）

斜日下孤城，长吟出点兵。羽书和客卷，边思杂诗情。

朔雪定鸿翼，西风严角声。吟馀多独坐，沙月对楼生。
咏芭蕉
狄遵度（宋代）

植蕉低檐前，双丛对含雨。
叶间求丹心，一日视百腑。
胸中数寸赤，不惜为君吐。
心尽腹亦空，况复霜雪苦。
非无后凋意，柔脆不足御。
采桑子（老人生日）
郭应祥（宋代）

中秋过了还逢社，寿我亲闱。百里熙熙。尽道平反赖母慈。

浏川水阔吾山峻，福禄如斯。禄鬓青眉。子又生孙孙又儿。
奉和圣制送张说上集贤学士赐宴（赋得登字）
萧嵩（唐代）

帝曰简才能，旌贤在股肱。文章礼一变，礼乐道逾弘。

芸阁英华入，宾门鹓鹭登。恩筵过所望，圣泽实超恒。

夏叶开红药，馀花发紫藤。微臣亦何幸，叨此预文朋。
谪居黔南十首
黄庭坚（宋代）

啧啧雀引雏，梢梢箸成竹。
时物感人情，忆我故乡曲。
弈棋
韩淲（宋代）

绿叶初新暑尚轻，林疏明处见流莺。茗盂过手棋声起，睡眼挼挲句又成。
减字浣溪沙（十五之八）
贺铸（宋代）

鹦鹉无言理翠襟。杏花零落昼阴阴。画桥流水半篙深。

芳径与谁寻斗草，绣床终日罢拈针。小笺香管写春心。
八月七日被命上会稽沿途所历拙於省记为韵语
魏了翁（宋代）

海邦气候异中州，补被来时八月秋。
满枕松声眠月露，夜深仍与被为仇。
观灯玉台体十首
徐铉（宋代）

绮席金炉香正燃，铜壶银箭漏初传。
天回星月迷灯烛，风过楼台度管弦。
古风一篇简徐德夫提刑
郑清之（宋代）

昌黎有名言，受恩异知已。
而况不识面，知心讵能面，
知心讵能几。浮云日多变，
交道冷如水。握手遽下石，
利害毫发比。人情易燥湿，
滟澦发九轨。终然风雨晦，
鸡鸣独无已。世变方下趋，
特立系君子。山谷未见坡，
气味已相似。希文非素交，
永叔甘远徙。敢谓世无人，
前修可专美。我昔闻君名，
恍如读青史。已乃知同时，
深心爱敬起。端平滥持衡，
荐贤职当尔。亟以闻九重，
夜半下一纸。雅志乐弦歌，
公车犹尼止。贤者固难进，
夺情辞诏旨。知贤未及用，
上印返田里。闲居事幽屏，
黜陟不到耳。宾朋有公言，
声徽振商祉。入则禆国论，
挺挺中流砥。出持皇华节，
光风泛桃李。从容五六载，
平进付常理。又闻交游间，
荣落保终始。不负杨临贺，
真见其人矣。夜梦加昼思，
仿佛眉宇紫。军将忽打门，
缄书照窗几。几檐屡开阖，
襟期顿清泚。有如峄阳桐，
知音发妙指。高情激孤笑，
新意偿宿喜。得一夔已足，
失百参何耻。老我岂私贺，
善类知有恃。看君广厦开，
大芘天下士。
太乙坛歌
屠应埈（明代）

太乙坛高凌紫氛，宫中夜夜延神君。
金盘千尺泻朱露，茎台五色飞龙云。
撞钟鸣鼓邀百祥，回旌驻跸瞻景光。
石检亲封绿文甗，河图著纪赤符昌。
九华灯明列星烂，八变乐终万灵见。
至尊端笏礼中天，北斗垂芒指前殿。
皇皇圭璧奠甘泉，奕奕楼居通列仙。
侍祀独有东方朔，登歌新协李延年。
白茅授册侯五利，青鸟衔书作前使。
贝阙徘徊河汉沉，绛节缤纷王母至。
武皇北面来相迎，稽首至道闻要精。
能驱三尸炼五魄，可以阅世为长生。
帝闻斯言再拜受，宴罢言归乐无有。
祈年何必汾水阴，无为自享南山寿。
马当山
刘攽（宋代）

云壑断无土，江流横倒山。蛟涎晴出没，鸟羽倦飞还。

神禹遗疏凿，天机藉险艰。长风且破浪，帆席慰愁颜。
丑奴儿
宋先生（宋代）

因师传说朝元理，昼夜功勤。炼煅成真。偷得阴阳共半斤。

壶中煅地何曾夜，四季长春。洞里光阴。交我如何与世论。
续东野铜斗歌送平江张都承 其一
释居简（宋代）

拊斗答虚籁，和寡嗤笑多。得时朱离淫，苟合终不和。

悠然得遗响，如得金叵罗。还汝金叵罗，听我铜斗歌。
少林
元好问（金朝）

云林入清深，禅房坐萧爽。
澄泉洁余习，高鸟唤长往。
我无元豹姿，漫有紫霞想。
回首山中云，灵芝日应长。
疏梅二首
张耒（宋代）

我贫受寒欺，帖帖为不出。
积雨远市声，幽居近芳物。
时禽过我柳，清喙动鸣瑟。
客去门复扃，低参映林没。
赴信幕寄子云叔{唤口换日}及同寺
韩元吉（宋代）

田园未办各身谋，兄弟今成迭云留。
游宦三年方启足，寄书千云又从头。
白云不定山容晚，碧水无穷树色秋。
回首寺桥同社客，想因明月话离愁。
泛苕溪
王谌（南北朝）

六幅蒲帆去似飞，浪翻新涨绿沿堤。
一川水墨王摩诘，十里莺花杜牧之。
云绕楚宫春雨后，烟笼秦树晚晴时。
人生来往情何极，江北江南酒卮。
梦仙谣
祝元膺（唐代）

蟾蜍夜作青冥烛，螮蝀晴为碧落梯。

好个分明天上路，谁教深入武陵溪。
【商调】二朗神
高明（元代）

秋怀从别后，正七夕穿针在画楼，暮雨过纱窗凉已透。夕阳影楼，见一簇
寒蝉衰柳。水绿香人自愁，况轻拆鸾交凤友。合得成就，真个胜似腰缠跨鹤扬
州。
【前腔】风流，恩情怎比墙花路柳？记待月西厢和你携素手。争奈话别匆匆，
雨散云收？一种相思分做两处愁，雁来是音书未有。合前
【集贤宾】西风桂子香韵幽，奈虚度中秋。明月无情穿户牖，听寒蛩声满床
头。空房自守，暗数尽谯楼上更漏。合如病酒，这滋味那人知否？合前
【前腔】功名未遂姻缘未偶，共一个眉头。恼乱春心卒未休，怕朱颜去也难
留。把明珠暗投，不如意十常八九。合前
【黄莺儿】霜降水痕收，迅池塘犹暮秋。满城风雨还重九。白衣人送酒，乌
纱帽恋头，思那人应似黄花瘦。合怕登楼，云山万叠，遮不得许多愁。
【前腔】惟酒可忘忧，这愁怀不酒。几番和泪见红豆，相思未休。凄凉怎
受？老天知道和天瘦。合前
【猫儿坠】绿荷萧索无可盖眠鸥，碧粼粼露远洲。羁人无力冷飕飕，合愁，
早知道宋玉当时顿觉伤秋。
【前腔】一簇红蓼相映白频洲，傍水芙蓉两岸秋，想他娇艳倦凝眸。合前
【前腔】无情红叶偏向御沟流，诗句上分明永配偶，对景触目恨悠悠。合前
【余音】一年好景还依旧，正橘绿橙黄时候，强把金樽开怀断送秋。
碧梧翠竹堂以碧梧栖老凤凰枝分韵得枝字
于立（元代）

新阳散微雪，薄霭凝春姿。逍遥桐轩下，命侣酬芳时。

轻风荡微和，酒面浮晴漪。娟娟明月钩，挂在珊瑚枝。
赋荆门
薛琼（唐代）

黄鸟翻红树，青牛卧绿苔。渚宫歌舞地，轻雾锁楼台。
平心胡祠监诞日
方回（元代）

五朝遗老四专城，年号凡经十四更。
八袠即今逾少壮，七人从昔冠耆英。
冻窗映雪能坚坐，泥屐看山只步行。
清健如公天下少，平心心事十分平。
四言诗一章
赵顼（宋代）

五季失图，猃狁孔炽。艺祖造邦，意有惩艾。爰设内府，基以募士。

曾孙保之，敢忘厥志。
偈颂十七首 其四
释师范（宋代）

大地黑如漆，古今无消息。达磨老臊胡，九年空面壁。
贺新郎（夏）
赵善扛（宋代）

昼永重帘卷。乍池塘、一番过雨，芰荷初展。竹引新梢半含粉，绿阴扶疏满院。过花絮、蝶稀蜂懒。窗户沉沉人不到，伴清幽、时有流莺啭。凝思久，意何限。

玉钗坠枕风鬟颤。湛虚堂、壶冰莹彻，簟波零乱。自是仙姿清无暑，月影空垂素扇。破午睡、香销馀篆。一枕湖山千里梦，正白蘋烟棹归来晚。云弄碧，楚天远。
读陈公孟等伏阙书
张埴（宋代）

世故相驱入市蓝，无情公用亦难堪。
温乎此岂神人肯，群也其如祖父惭。
午夜天狐摇北斗，东风雨射满江南。
青山白叠仙吟处，岂不酣酣战阿三。
丙戍闰七月九日，与王必大登姑苏台，招王浚
范成大（宋代）

始贺火流西，还嗟斗斜闰。
余暑犹强颜，新凉颇难进。
燥刚渴欲坼，焦卷秃如烬。
炎官扶日毂，辉赫不停运。
登临有高台，勇往得三俊。
仍将王郎子，飞步凌劫仞。
风从噫气来，云作坏山阵。
乡如垂头鱼，忽已蛰虫振。
空明晚逾清，更要孤月印。
书生乃易与，俛仰更喜愠。
凭阑天为高，举酒山欲近。
奇书铁钩锁，丽句锦窠晕。
兹游我辈独，难挽软红轫。
君看笼中鸟，宁识咸池韵。
送徐海石侍御还京
苏尚劝（明代）

起草明光日月悬，翩翩金马又长安。一天甘雨春同煦，载道清冰夏亦寒。

万斛才华观补衮，百年交谊庆弹冠。凤池此日夔龙集，麟阁勋名取次看。
酬李躔侍御
朱庆馀（唐代）

此去非关兴，君行不当游。无因两处马，共饮一溪流。
落梅
张列宿（清代）

孤屿鸟声碎，风飘玉照堂。鹤闲多远梦，人静有余香。

剩月孤云影，遥林残雪光。笛声吹又断，点入寿阳妆。
游洞霄山
陈律（宋代）

白日黄尘客路迷，偶寻幽事入烟扉。
云行翠岫鹤争舞，月落青林人未归。
自喜身心无世系，愿从岩谷谢朝衣。
祥光洞口仙题在，读罢令人悟昨非。
寄刘驾
曹邺（唐代）

一川草色青袅袅，绕屋水声如在家。

怅望美人不携手，墙东又发数枝花。
七月二十四日以久不雨出祷磻溪是日宿虢县二
苏轼（宋代）

所建也夜久不寐见壁有前县令赵荐留名有怀其人龛灯明灭欲三更，欹枕无人梦自惊。
深谷留风终夜响，乱山衔月半床明。
故人渐远无消息，古寺空来有姓名。
欲向磻溪问姜叟，仆夫屡报斗杓倾。
咏无住观中物四首 其三 驯鸽
王世贞（明代）

日长行散步庭皋，插羽佳人媚寂寥。五色别成铺地锦，千铃忽起半天娇。
翩翩春燕行
释文珦（宋代）

翩翩春燕，厥有常心。
来以春阳，去以秋阴。
不爽于社，为时所钦。
玄衣济济，美度愔愔。
差池其羽，下上其音。
如服仁义，如喜瑟琴。
缮垒杏梁，衔泥柳林。
宫房孔式，非僭非淫。
居处齐一，淑惠且任。
实生商后，匪曰凡禽。
答真西山偈
释净豁（宋代）

青编读后方为士，共牒颁时始是官。
不拜皇朝真爵命，要行所学也应难。
会稽三贤祠诗 吴先生祠
王十朋（宋代）

安定先生贤矣哉，一时高第俱英材。诜然达者播廊庙，贫贱亦足光蓬莱。

会稽吴君更超绝，至今士子犹能说。讲堂鸣鼓规使君，可使清风耸朝烈。

求田问舍遗子孙，钱愚地僻何纷纷。不惜池塘种芹药，一段奇事前无闻。

君不见唐室蓬山称贺老，乞得鉴湖归去好。却将儒服变流沙，更遣门阑亦归道。

又不见晋朝名士高阳公，才名上下王谢中。乃心欲出三界外，山阴宅化瞿昙宫。

先生识见高流俗，不作二公缘祸福。寄语多才郑广文，乞与毫端记高躅。
春日书怀
卫博（宋代）

人世逢春能几回，区区从使寸心灰。
故园花柳应依旧，万里归思独上来。
九日月中对菊同禧伯郎中赋六首 其一
张本（明代）

花上清光花下阴，素娥惜此万黄金。一杯寒露三更后，谁信幽人更苦心。
委辔
陆游（宋代）

委辔去悠悠，山穷得渡头。
白云生碧巘，翠木拥朱楼。
野榼渊明酒，征尘季子裘。
自怜诗兴在，杜若满芳洲。
寄震龙门和尚 其一
胡奎（元代）

最忆龙门老，高情似远公。胸藏千亩竹，手植万株松。

林晚床留虎，溪凉钵引龙。玄关须一扣，莫遣白云封。
朝中措（双头芍药）
侯置（宋代）

翻阶红药竞芬芳。著意巧成双。须信扬州国艳，旧时曾在昭阳。

盈盈背立，同心对绾，联萼飞香。牢贮深沈金屋，任教蝶困蜂忙。
杂咏四绝 其二
李之仪（宋代）

老呼稚舞报丰年，极目黄云欲际天。旋捣新粳供晚饭，只愁閒梦搅安眠。
寄卢子高二首
苏泂（宋代）

君行甫郭门，我病已昏昏。
呕泄辄经日，芳芗空屡飱。
每思今古易，终畏别离烦。
向匪勤车马，何因共一尊。
挽陈梧州二首
刘克庄（宋代）

小室夷之筑，荒州舜所藏。
身过冰檗苦，面带瘴茅黄。
察使临阳子，遗民笑化光。
定知廉吏传，他日一名香。
政黄牛赞
释绍昙（宋代）

一生孤苦窃诗名，沉醉风两眼青。
黄犊不曾知稼穡，引渠吟得瘦竛竮。
再用前韵
郭印（宋代）

我生垂四十，两鬓抽素发。
声色不挂眼，岂羡凌波袜。
唯有学道不，了不见超越。
何由插羽翰，往造金门谒。
反观金水性，端似天边月。
本从无中来，一物肇恍惚。
玉兔吐寒光，琪树遥清樾。
亭亭照八弦，圆影射沧渤。
斯言世岂闻，轻泄恐天罚。
吁嗟夸毗子，自分无仙骨。
狥财析秋毫，嗜酒醉深窟。
一迷不复返，长病如中暍。
空存玄牝门，金枢已摧阙。
犹为儿女计，白首恋簪笏。
江行怀古 其三
裘曰修（清代）

莺花江总宅，风月谢公墩。画舫青溪水，红楼白下门。

莲花更莲子，桃叶复桃根。乐府凄凉遍，重歌动客魂。
句
胡温彦（宋代）

南朝欲相风方上，北敌闻骨已寒。
与咏道弟述怀
赵友直（宋代）

世事争雄一局棋，浮生碌碌鬓成丝。
经年病为多新酿，竟日忙因检旧诗。
潘德久将出疆之前三日移居作诗奉邀
许及之（宋代）

久住京华似故乡，迁居又复一番忙。此非子坐争悬榻，何以家为便出疆。

屋下已听湖水过，楼头不奈柳梢黄。今朝元巳佳天气，试拨忙来共一觞。
岁后书怀
元溥（宋代）

他乡故乡老若此，新岁旧岁穷依然，
烹茶但有二升水，沽酒初无三百钱。
题程修己竹障
李昂1（唐代）

良工运精思，巧极似有神。

临窗忽睹繁阴合，再盼真假殊未分。
送李世卿还嘉鱼五首 其五
陈献章（明代）

疾风起惊涛，舟以柁为命。柁乎苟不操，舟也何由静。

是舟如我身，孰知身之阱。是柁如我心，孰祛心之病。

不如弃其舟，免与风涛竞。
陪李七司马皂江上观造竹桥即日成往来之…简李公二首
杜甫（唐代）

伐竹为桥结构同，褰裳不涉往来通。天寒白鹤归华表，

日落青龙见水中。顾我老非题柱客，知君才是济川功。

合欢却笑千年事，驱石何时到海东。

把烛成桥夜，回舟坐客时。天高云去尽，江迥月来迟。

衰谢多扶病，招邀屡有期。异方乘此兴，乐罢不无悲。
题杨道人默轩
黄庭坚（宋代）

炙手权门烈火炎，冷溪寒谷反幽潜。
轻尘不动琴横膝，万籁无声月入帘。
秋後丝钱谁数得，春余苍竹自知添。
客星异日乘槎去，会访成都人姓严。
览柏中允兼子侄数人除官制词因述父子兄弟四美载歌丝纶
杜甫（唐代）

纷然丧乱际，见此忠孝门。蜀中寇亦甚，柏氏功弥存。

深诚补王室，戮力自元昆。三止锦江沸，独清玉垒昏。

高名入竹帛，新渥照乾坤。子弟先卒伍，芝兰叠玙璠.

同心注师律，洒血在戎轩。丝纶实具载，绂冕已殊恩。

奉公举骨肉，诛叛经寒温。金甲雪犹冻，朱旗尘不翻。

每闻战场说，欻激懦气奔。圣主国多盗，贤臣官则尊。

方当节钺用，必绝祲沴根。吾病日回首，云台谁再论。

作歌挹盛事，推毂期孤鶱.
鹧鸪天（怨别）
张震（宋代）

宽尽香罗金缕衣。心情不似旧家时。万丝柳暗才飞絮，一点梅酸已着枝。

金底背，玉东西。前欢赢得两相思。伤心不及风前燕，犹解穿帘度幕飞。
圣水山月下
傅汝舟（明代）

行寻流水从吾好，卧看青山奈尔何。
永夜松风扫星月，经旬衾枕傍天河。
身闲渐与仙人似，地静频闻山鬼过。
短剑秋深思故国，白云回首万峰多。
绝句六十四首 其三十七
张伯端（宋代）

卦中设象本仪形，得象忘言意自明。后世迷徒惟泥象，却行卦气望飞升。
古意
吴伟业（清代）

珍珠十斛买琵琶， 金谷堂深护绛纱。
掌上珊瑚怜不得， 却教移作上阳花。
十四夜赏月
邓深（宋代）

月婵娟对竹婵娟，竹影萧疏月转妍。
才过中庭十分好，直疑明晚一般圆。
银河漾漾无尘界，玉宇昭昭不夜天。
君饮不多须强饮，何妨醉里却逃禅。
题大茅峰
王元复（清代）

五云金紫涌仙宫，十八湾尖第一峰。
木石阴阴风飒飒，方池掬看小神龙。
咏手二首
赵光远（唐代）

妆成皓腕洗凝脂，背接红巾掬水时。薄雾袖中拈玉斝，

斜阳屏上撚青丝。唤人急拍临前槛，摘杏高揎近曲池。

好是琵琶弦畔见，细圆无节玉参差。

撚玉搓琼软复圆，绿窗谁见上琴弦。慢笼彩笔闲书字，

斜指瑶阶笑打钱。炉面试香添麝炷，舌头轻点贴金钿。

象床珍簟宫棋处，拈定文楸占角边。
盈川渡
陆律（宋代）

青草湖头合，舟行向晚天。
疏灯孤枕宿，细雨片帆悬。
雁下平沙荻，猿啼独树烟。
风尘随去住，乡思倍凄然。
过僧房
顾逢（宋代）

一饱听钟鱼，浮生百念疎。
不知门外事，长对案头书。
白日闲中过，青山深处居。
老天怜供薄，夜雨长园蔬。
镫
袁机（清代）

添尽兰膏惜寸阴，煎熬终不昧初心。孤檠柄曲吹痕淡，细雨更残背壁深。

有焰尚能争皎月，无花只可耐孤吟。平生一点分明意，每为终风恨不禁。
六月二十一日大雨数里外旱如故是岁淮浙皆大
汪炎昶（宋代）

见说他州旱，孤怀尚惨然。
泉浤分胍细，稻垅剧泥竖。
墟落约连壤，阴晴若异天。
苍茫千里隔，甘泽国应怜。
南郊四礼诗 其五
王禹称（宋代）

严禋礼退一阳生，抃贺欢呼动四溟。圣寿久长南至日，宝图高四北辰星。

九重城阙天将曙，百万人家户不扃。知有化工无弃物，海波分纳一浮萍。
浣溪沙（钱唐有感）
杨舜举（宋代）

残照西风一片愁。疏杨画出六桥秋。游人不上十三楼。

有泪金仙还泣汉，无心玉马已朝周。平湖寂寂水空流。
昭君怨四首
曹勋（宋代）

从来贫贱少先容，况复娇痴入汉宫。
一朝掩面辞君去，始悔无金买画工。
上茶使赵伯川
度正（宋代）

六阳浩荡奏薰风，白雨肥梅纂纂红。
学到狼胡心湛湛，性同麟趾步融融。
已锄汉戚更王化，行建周宗辅圣聪。
师友一源端复振，世间从此卜兴隆。
赠张绘秘教九题 其九 诗壁
林逋（宋代）

数题留粉堵，还胜在屏风。坐读棋慵下，眠看酒恰中。

僧房秋色冷，山驿晚阳红。更有栖迟句，家徒一亩宫。
金陵书事用犁眉公钱塘怀古韵
周龙藻（清代）

自昔龙蟠地，前朝此建都。上游浮七泽，沃壤接三吴。

晋宋羞残局，岐丰吐壮图。北巡基并巩，南顾势非孤。

鼠贼凌关辅，妖氛遍海隅。尧城先示变，高寝渐忧芜。

当璧违公论，迎鸾压武夫。新亭刚对泣，狎客已群呼。

刷耻谁尝胆，衔忠欲赐镂。处堂偷宴息，怀鸩作欢娱。

马指移魁柄，蝇营占奥区。通侯竞瓜步，宰相乐秦湖。

故剑倾椒掖，良家进锦襦。春镫翻乐府，花月拥氍毹。

一载朝廷小，千秋涕泪濡。举烽空扰攘，借筋漫含胡。

但倚江波涌，宁知王气殊。中兴旋失鹿，末造遂瞻乌。

偶尔寻双阙，凄然感九衢。祸因门户兆，隙与禁庭俱。

郑袖房帷宠，梁王国土腴。本防煎釜豆，终见委囊珠。

钟阜风尘改，行宫岁月逾。葛公原尽瘁，汉祚适多虞。

莫抱兰成恨，休谈元首迂。燕矶回棹处，沽酒鲙江鲈。
长卿内子无如氏绣佛及诸人物行楷精绝诗以记之
袁宏道（明代）

湖丝细嫩婴儿发，水光滟滟春云洁。凭将圣手劈秋毛，巨斧划开枯筒节。

十日一眼九日眉，幻出白毫光满月。衣摺瘦健貌清古，笔墨无功畦径绝。

白描设色种种工，活夺龙眠与松雪。横见侧出灯取影，有意无意鸿没灭。

绛州淳化老定武，针锋摹出无差别。谁能纸上卧王濛，要使赝充走殷铁。

堂上传视色生动，四坐欲言口无舌。唐钩森紧损神情，宋绣阿娜无筋骨。

长卿秀句夺云烟，佳儿指上现青莲。一家净侣团圞语，大胜诗人王辋川。
谒金门·归去去
赵与?（宋代）

归去去。风急兰舟不住。梦里海棠花下语。醒来无觅处。薄幸心情似絮。长是轻分轻聚。待得来时春几许。绿阴三月暮。
刘阮遇仙图为提督河道杨克敏通政赋
程敏政（明代）

眼中风景非尘寰，熟视毋乃天台山。迥然仙境与世绝，断崖无罅愁跻攀。

瀑水千寻洒寒雪，危峰十二浮烟鬟。野渡南通赤城道，石桥下锁清溪湾。

沉沉一洞截山口，恐是天造蓬莱关。深行入洞凡几里，鸡犬声喧白云里。

浊水清尘此地分，珠宫贝阙中天起。芝耳曾闻商调悲，松颜不受秦封耻。

涧边夹路记行踪，乱插桃花傍流水。西天不教化人城，万片飞霞散晴绮。

洞中美人冰雪容，星冠玉佩惊游龙。长者为姊弱为妹，临风宛若双芙蓉。

未识人间有伉俪，但觉世外无春冬。端居不吟芍药句，蛾眉肯蹙莲花峰。

三生有客缘未了，不期而遇真奇逢。雁荡山头日西没，采药迷途意荒忽。

珍禽逸响来缤纷，瑶草幽香散蓬勃。客子由来阮与刘，一一平生有仙骨。

丹室原称姹女家，蓝桥即是神仙窟。双璧相携归洞房，紫衣小队侍两旁。

霓旌翠葆总生色，鸾箫鼍鼓纷成行。供炊拟作胡麻饭，合卺先进昆崙觞。

鲛绡文席琥珀枕，百岁宁忧春夜长。天潢牛女漫暌隔，巫山云雨何荒唐。

流年忽忽如奔电，偶在山中忆乡县。请从此别去还来，却对桃花重开宴。

仙凡便觉两悠悠，未尽离觞泪如霰。一去如同涧下流，重来事异梁问燕。

轻狂柳絮非妾心，珍重蒲花似郎面。铜烛半销云母屏，琅函未启黄庭经。

凤笙绝响缑山黑，瑶瑟断弦湘水青。玄猿长啸白鹤舞，苍天赤日空岩扃。

岂知二客一分手，身如梦蝶愁难醒。世移物换几尘劫，桑田海水双浮萍。

春来再理登山屐，药裹行装感畴昔。人非物是心茫然，小桃花红水空碧。

耳畔疑闻杵臼声，道傍只见豺狼迹。风鬟雾鬓今有无，恐在山头化为石。

此身未老将何从，紫府瑶台缪通籍。人生有合还有离，仙犹未免将奚为。

山经地志或偶尔，见者何人传者谁。长生久视本绝欲，诲淫野合能无欺。

赤豹凌风说山鬼，白狐拜斗成妖姬。危哉二客幸不死，奇逢堪喜还堪悲。

锦衣郎君内供奉，一纸风流百金重。鹅溪新绢写此图，把玩精神欲飞动。

银台敕使偶得之，坐见丹青照梁栋。款予频挽木兰舟，催诗旋发蒲萄瓮。

安得人如宋玉才，为君一赋桃源洞。
书灯蛾
危涴（宋代）

三生炙手权门者，此日趋炎态未除。
汝自燃脐何所恨，可怜遗臭入诗书。
同王十三维偶然作十首 其二
储光羲（唐代）

北山种松柏，南山种蒺藜。出入虽同趣，所向各有宜。

孔丘贵仁义，老氏好无为。我心若虚空，此道将安施。

暂过伊阙间，晼晚三伏时。高阁入云中，芙蓉满清池。

要自非我室，还望南山陲。
蕃欲为辰阳之行适寺簿先生以使事来武陵既获再侍又蒙俯用近者寄上鄙韵赐之辄复次韵叙别并呈子实百六丈
赵蕃（宋代）

岁事有丰俭，民情关悴荣。蓄储虽具数，郡邑颇空名。

为国深存虑，劳公作是行。违离频领引，邂逅复心倾。

有志空前躅，无成愧此生。匆匆还进棹，草草仅班荆。

对雨埙篪句，看云手足情。千林唤归去，一雨劝催耕。
西江月（为枢密太夫人寿）
张孝祥（宋代）

畴昔通家事契，只今寸镇交承。起居枢密太夫人。绿鬓斑衣相映。

乞得神仙九酝，祝教福禄千春。台星直上寿星明。长见门阑鼎盛。
布袋赞 其三
释可湘（宋代）

破布袋，甚奇特。背负肩驼，不肯抛掷。只知入水去求人，争奈脚跟浮逼逼。
满庭芳 其六 代乡大夫报劝
史浩（宋代）

油幕初开，骍旄前导，暂归梓里舂容。致身槐揆，功在鼎彝中。

自是襟怀绝俗，今犹记、笔砚陈踪。张高会，君恩厚赐，乐与故人同。

把麾，鄞水上，相看青眼，谁复如公。况亲陪尊俎，笑接群翁。

坐上笙歌屡合，须拚到、晓日酣红。公今去，恩波四海，桃李尽东风。
杂咏园中果子
陆游（宋代）

不酸金橘种初成，无核枇杷接亦生。
珍产已从幽圃得，浊醪仍就小槽倾。
赣江舟次
周茂源（清代）

双流移棹促，篷底乱山斜。细雨红蕉叶，轻风白葛花。

客行滩路惯，愁对楚江赊。闻道青原近，无由访鹿车。
真上人因送毛令伤足复伤冷二首
梅尧臣（宋代）

闻道山中出入稀，偶来溪上笑谈微。
野云不管田袍薄，寒逼瘦肤相伴归。
鸥波馆从祖我素公游舫也公没舫去后十年璜值于金沙道中口占志感
安璜（清代）

解组归来赋远游，篷窗占断五湖秋。未残太史留题墨，只少眠沙数点鸥。
闻雁
王令（宋代）

可怜饮啄镇随阳，何处闻时最断肠。
万里波涛九秋後，五更风雨一灯旁。
乾坤莽莽连舟楫，缯缴纷纷羃稻粱。
安得入同羁旅意，悠悠南北不相伤。
惜春
佘五娘（明代）

惜春无计为春留，纵有黄金是拙谋。归雁已随云北去，落花空付水东流。

窗开白昼莺声碎，帘捲黄昏燕语愁。此夕不须倍惆怅，明年花发又登楼。
元日
李洪（宋代）

元日欢情客里稀，追陪人事强开眉。
不知爆竹催年去，但怪屠苏到我迟。
梅蘂欲撩东阁兴，宦情终愧北山移。
未甘直道犹萧索，詹尹何辞为拂龟。
山居
韩淲（宋代）

绝爱青山恨隔城，每登楼处动吟情。老身一出京城后，却被山迷句不成。
送慧林化士
饶节（宋代）

王舍城中车马尘，霏霏似我涧底云。此尘可贵不可贱，中著功名富贵人。

上人衣带云霞色，随例尘中归未得。祇园为有老作家，闹市丛中自禅寂。

向来禅律相错居，空庭月作五日墟。市声浩浩如滩濑，谁信禅房静有馀。

道人要是白云侣，红尘不是安身处。未能随我便那伽，早入千峰万峰去。
卷施阁燕集
刘锡五（清代）

我懒不结客，愿从诗人游。烹字恒苦饿，对酒能忘忧。

卷施主人大招手，恰有苏家酒一斗。燕市酒徒多故人，入座无烦问谁某。

学士乍辍螭头班，青衫司马官正闲。画鬼山人阁画笔，吟愁平子停吟笺。

西曹水部都散直，大复恰并崆峒肩。枫欲丹时菊欲黄，一风一雨天深凉。

当关不怕醉尉醉，骂座或恕狂奴狂。乐莫乐兮文字知，惜莫惜兮少壮时。

一年好景君须记，百罚深杯我不辞。君不见，韝上鹰，早时呼雨春风声。

又不见，梁间燕，江南塞北年年见。万物变化有如此，英雄竖子皆前死。

阮公恸哭徒为尔，乐哉糟丘吾老矣。
嵩岳图
楼钥（宋代）

先世前踪不可追，君从何处得全碑。
上横嵩岳三千丈，下列齐公廿四诗。
室号揖仙怀旧书，庵名面壁认遗基。
青毡真是我家物，欲以琼瑶厚报之。
题燕
陈靖（宋代）

秋去春来不倦遥，流莺相伴语交交。
儿孙各自飞鸣去，犹拣新泥补旧巢。
春夜樊川竹亭陪诸同年宴
项斯（唐代）

相知皆是旧，每恨独游频。幸此同芳夕，宁辞倒醉身。

灯光遥映烛，萼粉暗飘茵。明月分归骑，重来更几春。
杂题四首 其四
刘子翚（宋代）

宿雁犹惊渚，昏鸦已著林。野平云散乱，江动月浮沈。
貂裘换酒 其四
姚燮（清代）

落落知音少。匿槃杆、凉情冷思，病蝉秋抱。炼到璁珑冰玉韵，只博三餐粗饱。

怕心被、筝弦弹老。四面清霜来逼醉，漫梅花、苦索春灯笑。

癯影似，李清照。

鼓阑笙绝收场早。算一般、朱颜素鬓，风尘潦倒。挂梦姑苏台畔柳，送怨吴山飞鸟。

更写恨、湘天芳草。泛浪青楼香子态，在吴兰、不直眉尖扫。

谁解读，茂陵稿。
集杜五首 其一 陈沧溟郡斋夜宴归卧竹楼值雨
郑学醇（明代）

当代论才子，明公独妙年。相随万里日，把酒意茫然。

水静楼阴直，江鸣夜雨悬。平生飞动意，无计斸龙泉。
万松亭有感
张耒（宋代）

微雨湿青松，松间多好风。
翠光浓欲滴，对舞千蛟龙。
可惜青玉钗，道边委蒿蓬。
幽人不汝弃，应有绿毛翁。
阮郎归
赵师侠（宋代）

纤枝延蔓走青虬。风清体更柔。故绕檀蕊著花稠。疏疏如缀旒。
故作靥，玉成裘。玫瑰应辈流。惜香愁怕罥搔头。宁随□事休。
赠池州张太守
殷文圭（唐代）

神珠无颣玉无瑕，七叶簪貂汉相家。阵面奔星破犀象，

笔头飞相跃龙蛇。绛帏夜坐穷三史，红旆春行到九华。

只怕池人留不住，别迁征镇拥高牙。
天香 龙涎香
宋荦（清代）

岛屿蟠沙，烟波抱月，潜虬吐沫如许。敛自绡宫，滴同薇露，万里如槎谁取。

博山小试，似快剪、云英一缕。袅袅萦帘拂座，怅望海天何处。

最怜空闺独炷。对氤氲、燕梁莺户。漫倚银篝听尽，夜深梅雨。

此际相思不浅。叹荀令风流顿非故。素被馀薰，缠绵未去。
用幽字韵答贾端老
陈傅良（宋代）

人皆忘姓字，谁独访源流。
病骥宜怀枥，迁莺故入幽。
十年惭主簿，万户薄荆州。
此事吾何敢，相将负一筹。
凌云峰
释延寿（宋代）

烟萝高巘势凌云，影泻斜阳出海门。
曾与支公探隐去，夜寒雷雨上方闻。
菩萨蛮 其八
龚翔麟（清代）

一间茅屋疏篁压。最怜富户双螺插。绕砌长莓苔。多时客未来。

不知名与姓。对面原难认。只看有梅花。逋仙应是他。
华亭道间
张矩（宋代）

移船过九曲，满袖贮西风。木落山容老，荷枯水面空。

客怀诗句里，时事酒杯中。莫听云间鹤，宁呼天外鸿。
扬州送伯龄过江
卢仝（唐代）

伯龄不厌山，山不养伯龄。松颠有樵堕，石上无禾生。

不忍六尺躯，遂作东南行。诸侯尽食肉，壮气吞八纮。

不唧溜钝汉，何由通姓名。夷齐饿死日，武王称圣明。

节义士枉死，何异鸿毛轻。努力事干谒，我心终不平。
绝句·人生无百岁
刘基（明代）

人生无百岁，百岁复如何？
古来英雄士，各已归山河。
画两僮枕帚而睡疑是寒拾应人索咏
徐渭（明代）

人间何日不尘生，扫到何年扫得清。
输与天台双行者，睡弯苕帚午鸡鸣。
偈颂二十五首 其十八
释道璨（宋代）

天地一东篱，万古一重九。黄花三两枝，东湖随分有。

逢人不拈出，只么空双手。醉杀天下人，不是茱萸酒。
嘉禾百咏 其一 胥山
张尧同（宋代）

马革浮尸去，君王太忍人。此山空庙貌，何以劝忠臣。
立春三首
张耒（宋代）

天上春来谁报人，江山气象一时新。
懒将白首簪幡胜，寿酒三杯慰逐臣。
南柯子（元夜书事）
曾觌（宋代）

璧月窥红粉，金莲映彩山。东风丝管满长安。移下十洲三岛、在人间。

两两人初散，厌厌夜向阑。倦妆残醉怯春寒。手捻玉梅无绪、倚阑干。
再用韵送延年
罗从彦（宋代）

心源寂静映寒潭，每欲操存更养涵。顾我日思攀剧论，荷君时与得高谈。

眼前旧识知多少，物外深交没二三。幸久相亲频握手，遽成分别又东南。
再登愚卿无尽藏时已重脩
赵蕃（宋代）

凉风檐外入，皎月坐中流。白首无新句，青山非旧楼。

一杯宁惜醉，万事入搔头。勿向栏干拍，恐惊江上鸥。
赠钱征君少阳
李白（唐代）

白玉一杯酒，绿杨三月时。
春风余几日，两鬓各成丝。
秉烛唯须饮，投竿也未迟。
如逢渭水猎，犹可帝王师。
罗山两男子行
陈肇兴（清代）

黑云压阵鼓声死，军中跃出两男子。誓扫黄巾不顾身，锥牛大飨千义民。

靴中尖刀腰间箭，裂眦决战飞黄尘。可怜粮竭援复断，裹疮一呼死伤半。

力尽关山未解围，军无儋石多思叛。贼骑长驱斗六门，万人散尽两男存；

反手被缚见贼主，胁之使跪仍双蹲。一男戟手与贼语，生不灭贼死杀汝；

双眉倒竖目如炬。一男掀髯与贼言，男儿七尺报君恩，今日之死泰山尊。

观者人人都赞美，贼亦因公颂不已，谓此死方无愧耻；

不然，斗六将帅多如云，纷纷屈膝谁非死。一样沙场白骨枯，似此从容就义无伦比。

呜呼！从容就义无伦比，一节自堪千古矣。
秋夜宴集陈翃郎中圃亭美校书郎张正元归乡
卢纶（唐代）

泉清兰菊稠，红果落城沟。保庆台榭古，感时琴瑟秋。

硕儒欢颇至，名士礼能周。为谢邑中少，无惊池上鸥。
次苹字韵即事
王洋（宋代）

飘零何处是通津，陆有飞蓬水有苹。
赋禀但随升斗禄，姓名常有百千人。
趋炎未肯施先足，耐冷何须便曲身。
祗有鸣埚恐难继，此心端欲避芳尘。
费氏横林孝友堂诗为学士钟石赋
严嵩（明代）

地擅溪山美，乡称德义门。衣冠先泽远，诗礼古风存。

瓜蔓绵相先，槐阴绿正繁。傍岩开甲第，绕砌树芳荪。

叠嶂芙蓉峙，飞流玉练奔。赭亭春秀茗，绩石夜闻猿。

萝幌摊书静，萍池洗墨浑。钓游仍旧里，腾翥并天阍。

黄阁崇师保，中朝伟弟昆。朝回珂满路，燕集醴盈尊。

遗范元无改，殊恩讵可论。秪应传五桂，名比窦家村。
句 其三
刘克庄（宋代）

杨柳春风丞相府，梧桐夜雨济王家。
嵌峰小隐为宪佥金华滕良载
董纪（明代）

绣衣拂袖归山去，光动嵌峰旧隐居。鹤氅不宜秦相印，牙签重整邺侯书。

开窗见月呼尊酒，入圃看花待板舆。猿鹤欣然松菊笑，至今狂简只如初。
寄盩厔知县解旦著作
魏野（宋代）

盩厔乐天初任地，此时君又继多才。
閒应时到游仙寺，石上题诗扫绿苔。
宫词 其八十八
周彦质（宋代）

聪俊宫娥妙奕棋，每虞宣唤各穷奇。更阑自覆忘忧局，好著长防敌手知。
再和子育 其一
彭汝砺（宋代）

易水涿山无苦寒，燕南本是旧家山。山头更觉尧云近，玄鸟徘徊望汉关。
园中对酒作
陆游（宋代）

伛偻衰翁雪满颠，爱花耽酒似当年。
虽无锦障七十里，也有青铜三百钱。
数掩竹篱分小径，一泓沙井贮寒泉。
栽红接白株株活，坐拥春工太半权。
徐南卿友竹轩二首
陈造（宋代）

啸风含月近窗扉，金锁珑璁凤尾齐。
况复赖君相引重，一时同作辟尘犀。
题李磐庵西潜图
释宝昙（宋代）

何人意行山水重，草木惊笑来天风。
茅檐鸡飞犬升屋，屐声疾奏邻家翁。
逢迎初非乃翁事，盆盎净洁求无同。
一犁春雨饱膏沐，千顷秋日加曈曨。
恭惟耕稼我自出，敢与造物论丰凶。
树间井亦颇寒冽，门前石不烦磨礲。
愿公藉石饮此水，鸭猪肥大牛羊丰。
杖藜吾父坐吾祖，日望四海宽租庸。
太平果在放船手，眩诗与画当无穷。
辞蜀相妻女诗
黄崇嘏（唐代）

一辞拾翠碧江湄，贫守蓬茅但赋诗。自服蓝衫居郡掾，

永抛鸾镜画蛾眉。立身卓尔青松操，挺志铿然白璧姿。

幕府若容为坦腹，愿天速变作男儿。
再题惠山园八景 其八 涵光洞
弘历（清代）

牝洞悾悾虚室如，其通以塞有光舒。恰看生白那愁暗，何必含明要在疏。

虿尾银钩临古帖，蝇头绿字读奇书。设于二典寻津逮，四表犹惭普被诸。
颂古十一首
释有权（宋代）

黑云当午蔽清虚，白雨翻空夫画图。
雨过云收山色净，赵州示壁挂葫芦。
胶水道中逢九日呈温伯舍人
韦骧（宋代）

绣衣肤使出东州，九日旌轩不暂留。固有诚心当倚注，肯缘佳节废询求。

马蹄远践天涯路，雁翼横飞海角秋。安得一樽黄菊酒，代公冰饮过宵休。
阅古堂八咏 其六 沟泉
韩琦（宋代）

遥派分流过近阶，潺潺终日泻琼瑰。谁知到此幽闲地，多少馀波润物来。
题杨山人隐居
张鸣韶（明代）

栖迟晴色敞郊扉，杳霭流光接翠微。抱膝独高梁父咏，灌园如息汉阴机。

林间垂薜裁为服，谷口行云曳作衣。试问紫芝当日事，肯输裘马故轻肥。
和董伯玉不向东山久韵
吴芾（宋代）

读书想前人，往往得师友。
每爱钓渭滨，颇喜耕谷口。
夫岂与世违，甘心卧岩薮。
升沉自有时，此意君知不。
闲游四首 其三
陆游（宋代）

我出亦何急，辍行还怅然。轻装幸已具，老健更谁先。

野饭聊支日，山蔬不直钱。此生终乐死，何以报皇天。
露华 玉簪秋海棠同置小瓶词以写之
厉鹗（清代）

楚云梦远。觅鬓底瑶肪，悄在秋苑。素萼乍攲，遮住青鸾轻扇。

最怜付与红儿，只隔幔纱遥见。凉飔度，嫣然笑拈，闹扫初绾。

明河坠露分半。称香浸铜瓶，胭粉零乱。几点唾壶情泪，翠襟吹溅。

倚妆静看搔头，又恐一枝敲断。丹白想，亭亭夜深自遣。
赠和龙妙空禅师
王继勋（唐代）

白面山南灵庆院，茅斋道者雪峰禅。只栖云树两三亩，

不下烟峰四五年。猿鸟认声呼唤易，龙神降伏住持坚。

谁知今日秋江畔，独步医王阐法筵。
颂徐大可为六县减免税粮得请
方逢辰（宋代）

六县欢娱已独劳，肯心行善是人豪。
乞怜请命茧丝价，起死回生鼎釜熬。
谁谓他人无力气，不于好事拔毫毛。
老夫赞咏非夸诩，此在春秋亦合褒。
入新安溪
叶之芳（明代）

可怪新安水，舟从石上行。
不风秋暮冷，无月夜深明。
古本何年偃，危湍几处惊。
千寻犹见底，曾数越江清。
杨震辞金小轴
朱浙（明代）

我爱关西杨伯起，唾视黄金如敝屣。冥冥之中能不欺，千载真敝照寒水。

荐剡名流定出群，怀金莫夜通殷勤。莫道故人知己少，故人应亦未知君。
初夏郊居杂兴 其二
觉罗崇恩（清代）

野色开平楚，湖光纳一亭。彩虹澄霁影，白鸟破空青。

波漾层层绣，山围叠叠屏。翛然真意远，行药过前汀。
送天约胡子春
何梦桂（宋代）

世人方熙熙，我独处落落。
世人方昭昭，我独混浊浊。
我行艺固疑，世弃我自乐。
马蹄践霜雪，宁期受刻雒。
彘尻登俎豆，何如食糟粕。
不知帝悬解，甘受人犍韄。
回首观环中，乾坤本寥廓。
于陵仲子
晁公溯（宋代）

于陵有仲子，筑室自躬耕。
辟纑以为食，不肯从其兄。
而况区中士，欲与并飞缨。
高节固可嘉，由来无复情。
答黄叔暘
游九功（宋代）

冥鸿倦云飞，斂翼退遵者。
秋蟲感时至，自野来在宇。
老我久合归，溪山况延儜。
俯此沙水清，面被烟尘聚。
龙断既冲冲，澜倒亦訏訏。
岂无砥中立，而不改风雨。
忽忻远寄声，秀句盈章吐。
璨烂炯寒芒，晴空见冰柱。
颇闻词场笔，漫焉叶如土。
黄粱枕上过，得之亦不处。
独行固不移，犹在审去取。
学东坡移居八首 其二
元好问（金朝）

故书堆满床，故物贮满箱。浑浑商宝鬲，累累汉铜章。

杖饰昭敬恭，严卯诃瘅刚。雷文绕杖节，兽面出佩璜。

私印刻王尊，玉斗蛟龙翔。逸少留半纸，鱼网非硬黄。

亦有昙首帖，不辨作雁行。雪景睿思物，宣政旧所藏。

晋公古渔父，浩歌濯沧浪。因观宫骑图，卧驼识提囊。

溪石含馀润，奚墨凝幽香。南荣挂风响，云裾佩铿锵。

镜背先秦书，八字环中央。读之三叹息，此日何时光？